ai4bharat/Pralekha huggingface dataset:
उप राष्ट्रपति सचिवालय
उपराष्ट्रपति ने डीआरडीओ के वैज्ञानिकों से भविष्य में किसी भी महामारी के खतरे से निपटने के लिए अनुसंधान में तेजी लाने को कहा
उपराष्ट्रपति ने उप-राष्ट्रपति निवास में डिपास के वैज्ञानिकों और अग्रिम मोर्चे पर तैनात कर्मियों के साथ बातचीत की
उपराष्ट्रपति ने कोविड-19 के उपचार और प्रबंधन में डीआरडीओ प्रयोगशालाओं की भूमिका की सराहना की
डीआरडीओ के अध्यक्ष डॉ. जी. सतीश रेड्डी ने उपराष्ट्रपति को कोविड-19 से निपटने के लिए डीआरडीओ विकसित विभिन्न उत्पादों और उपकरणों के बारे में जानकारी दी
उपराष्ट्रपति श्री एम. वेंकैया नायडू ने आज कोविड-19 महामारी के खिलाफ लड़ाई में डीआरडीओ की एक प्रयोगशाला डिपास  के वैज्ञानिकों और अग्रिम मोर्चे पर तैनात कर्मियों के योगदान की सराहना की। इसके अलावा उन्होंने भविष्य में ऐसी किसी भी महामारी से प्रभावी ढंग से निपटने के लिए अपने शोध में तेजी लाने की सलाह दी।
उपराष्ट्रपति ने डिपास के लगभग 25 वैज्ञानिकों व तकनीशियनों को उप-राष्ट्रपति निवास में आमंत्रित किया था। उनके साथ डीआरडीओ के अध्यक्ष डॉ. जी सतीश रेड्डी भी थे।
उनके साथ बातचीत करते हुए, श्री नायडू ने कहा कि महामारी ने अभूतपूर्व स्वास्थ्य संकट पैदा कर दिया है और पूरे विश्व में जीवन व आजीविका को बुरी तरह प्रभावित किया है। इस अवसर पर आगे बढ़ने और कोविड-19 के उपचार और प्रबंधन के लिए विभिन्न स्वदेशी उत्पादों को विकसित करने के लिए डिपास और अन्य डीआरडीओ प्रयोगशालाओं की सराहना करते हुए, उन्होंने कहा कि सार्स-सीओवी-2 के नए रूपों  के सामने आने के मद्देनजर भविष्य के किसी भी खतरे से प्रभावी ढंग से निपटने के लिए हमेशा सावधान रहना महत्वपूर्ण है।
डॉ. जी सतीश रेड्डी ने उपराष्ट्रपति को कोविड-19 के उपचार व प्रबंधन के लिए स्वदेशी रूप से विकसित डीआरडीओ प्रयोगशालाओं के विभिन्न उत्पादों और उपकरणों के बारे में जानकारी दी। उन्होंने वैज्ञानिकों व तकनीशियनों को आमंत्रित करने और उनके साथ अपने विचार साझा करने के लिए उपराष्ट्रपति का आभार व्यक्त किया।
इस अवसर पर डिपास के निदेशक डॉ. राजीव वार्ष्णेय भी उपस्थित थे।
रक्षा मंत्रालय
रक्षामंत्री ने युवाओं का आह्वान किया कि वह 'आत्मनिर्भर भारत' का लक्ष्य हासिल करने के लिए चिंतन, नवाचार और नई तकनीकों का स्वदेशीकरण करें
भारत को अपनी जरूरतों के लिए दूसरे देशों पर निर्भर नहीं रहना चाहिए; सरकार घरेलू रक्षा खरीद पर ध्यान दे रही है : श्री राजनाथ सिंह
रक्षामंत्री श्री राजनाथ सिंह ने देश के युवाओं का आह्वान किया कि वह प्रधानमन्त्री श्री नरेन्द्र मोदी की परिकल्पना के अनुसार 'आत्मनिर्भर भारत' के लक्ष्य को प्राप्त करने के लिए चिंतन, नवाचार और नई तकनीकों का स्वदेशीकरण करें। रक्षामंत्री 20 मई, 2022 को डॉ. डी वाई पाटिल विद्यापीठ, पुणे के छात्रों को 13वें दीक्षांत समारोह के दौरान संबोधित कर रहे थे। विश्वविद्यालय चिकित्सा, दंत चिकित्सा, नर्सिंग, फिजियोथेरेपी, ऑप्टोमेट्री, आयुर्वेद, होम्योपैथी, जैव प्रौद्योगिकी और व्यवसाय प्रबंधन जैसे क्षेत्रों में प्रशिक्षण प्रदान करता है।
श्री राजनाथ सिंह ने युवाओं को किसी भी देश के लिए सबसे बड़ी ताकत, उत्प्रेरक और परिवर्तन का स्रोत बताया। उन्होंने कहा, “युवाओं में किसी भी चुनौती का सामना करने और उसे अवसर में बदलने की क्षमता है। उनके पास नई तकनीकों की खोज करने और नई कंपनियों और अनुसंधान प्रतिष्ठानों को स्थापित करने की क्षमता है।
रक्षा मंत्री ने 'आत्मनिर्भर भारत' का लक्ष्य हासिल करने के लिए रक्षा उपकरणों की घरेलू खरीद के सरकार के संकल्प को दोहराते हुए कहा कि भारत को अपनी जरूरतों के लिए दूसरे देशों पर निर्भर नहीं रहना चाहिए। उन्होंने कहा कि सरकार को युवा शक्ति पर भरोसा है और वह प्रगति के साथ-साथ राष्ट्र के समग्र विकास को सुनिश्चित करने के लिए उन्हें पर्याप्त अवसर प्रदान करने का प्रयास कर रही है। उन्होंने प्रधानमंत्री की 'वोकल फॉर लोकल' की अपील का जिक्र करते हुए कहा कि इससे देश के प्रतिभाशाली युवा के लिए रोजगार के अवसर बढ़ेंगे।
श्री राजनाथ सिंह ने कहा कि सरकार के प्रयासों से देश में एक जीवंत स्टार्ट-अप इको-सिस्टम बनाया गया है, जो जैव-प्रौद्योगिकी, व्यवसाय प्रशासन और स्वास्थ्य पेशेवरों को उनके अभिनव सपनों को साकार करने के लिए सहायता प्रदान कर सकता है। “स्टार्ट-अप इंडिया योजना युवा दिमाग के लिए बहुत कारगर साबित हो रही है। हमने स्टार्ट-अप्स के लिए वेंचर कैपिटल फंडिंग की संस्कृति भी विकसित की है, जो शुरुआती चरण में उन्हें सहायता देने के लिए महत्वपूर्ण है। उन्होंने कहा, “देश में बिजनेस यूनिकॉर्न की संख्या 100 को पार कर गई है। यह हमारे स्टार्ट-अप आधारित इनोवेशन इकोसिस्टम की सफलता का प्रमाण है।”
श्री राजनाथ सिंह ने युवाओं को उनके अनूठे विचारों को साकार करने के लिए सरकार के पूर्ण समर्थन का आश्वासन दिया। उन्होंने चिकित्सा और जैव-प्रौद्योगिकी के छात्रों को अपने विचारों को अपने साथी व्यावसायिक प्रबंधन के छात्रों के साथ साझा करने का सुझाव दिया, जो उन विचारों के आधार पर व्यवसाय स्थापित करने की योजना बना सकते हैं। यह एक मजबूत भविष्य की साझेदारी का निर्माण करेगा जो देश के लिए लाभदायक होगा।
रक्षा मंत्री का विचार था कि गरीबी और भूख मिटाने के लिए अच्छी शिक्षा एक प्रभावी हथियार है। उन्होंने इसे विद्यार्थियों का दायित्व बताया कि वे अपनी शिक्षा का सदुपयोग करें और समाज में सकारात्मक बदलाव लाएं।
श्री राजनाथ सिंह ने छात्रों से जीवन के सांसारिक और आध्यात्मिक पहलुओं के बीच संतुलन बनाने का अनुरोध किया। उन्होंने कहा कि वे सकारात्मक ऊर्जा फैलाएं और समाज के सामूहिक हित के बारे में सोचें। उन्होंने नैतिक मूल्यों को आत्मसात करने की आवश्यकता बताते हुए कहा कि यह अन्य जरूरतों को पूरा करने में बाधक नहीं है और शांतिपूर्ण सह-अस्तित्व की ओर ले जाते हैं।
सूचना और प्रसारण मंत्रालय
आईएफएफआई एक बेहद महत्वपूर्ण सामाजिक और सांस्कृतिक कार्यक्रम है : केन्द्रीय मंत्री प्रकाश जावड़ेकर
केन्द्रीय सूचना और प्रसारण मंत्री श्री प्रकाश जावड़ेकर ने कहा है कि भारत का अंतर्राष्ट्रीय फिल्म महोत्सव 2020 एक बेहद महत्वपूर्ण सामाजिक और सांस्कृतिक कार्यक्रम है।
मीडिया से बात करते हुए, उन्होंने कहा कि, “कोविड-19 महामारी के बावजूद, आईएफएफआई को दुनिया भर से 200 से अधिक फिल्म प्रविष्टियां मिली हैं। महोत्सव में विभिन्न प्रकार की फिल्में दिखाई जायेंगी और दर्शकों को रोमांचित करने वाला अनुभव होगा। पहली बार इस महोत्सव को हाइब्रिड फैशन में आयोजित किया जा रहा है, जिसमें ऑनलाइन भाग लेने की सुविधा भी होगी।”
उन्होंने यह भी कहा कि सभी फिल्मों को पणजी और उसके आसपास के 7 सिनेमाघरों में प्रदर्शित किया जाएगा जहां कोविड प्रोटोकॉल का कड़ाई से पालन किया जाएगा। स्क्रीनिंग के लिए फिल्मों के चयन के बारे में, उन्होंने कहा, "ज्यूरी ने एक प्रशंसनीय काम किया है।"
उन्होंने जनता से अपील की कि वे ऑनलाइन महोत्सव का आनंद लें और जो लोग बाहर से गोवा आए हैं, वे कोविड से जुड़े नियमों का पालन करें।
मंत्री ने यह भी उल्लेख किया कि आईएफएफआई 51 का उद्घाटन समारोह डीडी इंडिया और डीडी नेशनल चैनलों पर प्रसारित किया जाएगा।
महोत्सव को पीआईबी के यूट्यूब चैनल https://www.youtube.com/pibindia पर लाइव स्ट्रीम किया जाएगा।
अंतरिक्ष विभाग
भारत के संचार उपग्रह जीसैट-30 का सफलतापूर्वक प्रक्षेपण
भारत के नवीनतम संचार उपग्रह जीसैट-30 का आज सुबह फ्रेंच गुआना के स्पेसपोर्ट से सफलतापूर्वक प्रक्षेपण किया गया। निर्धारित कार्यक्रम के तहत भारत के जीसैट-30 और यूटेलसैट के यूटेलसैट कॉनेक्ट को फ्रेंच गुआना के कूरौ लॉन्च केंद्र से सुबह 2:35 बजे प्रक्षेपण वाहन एरियन 5 वीए- 251 से छोड़ा गया। 38 मिनट 25 सेकंड की उड़ान के बाद जीसैट-30 पांचवें चरण में एरियन 5 से अलग होकर अण्डाकार जियोसिंक्रोनस ट्रांसफर ऑर्बिट में प्रवेश कर गया।
3357 किलोग्राम भार का जीसैट-30 कुछ इन-ऑर्बिट उपग्रहों में परिचालन सेवाओं को निरंतरता प्रदान करेगा। जीसैट-30 इसरो की पहले की इन्सैट/जीसैट उपग्रह श्रृंखला की अगली कड़ी है और यह इनसैट-4ए को कक्षा में प्रतिस्थापित करेगा।
इसरो के अध्यक्ष डॉ. के सिवन ने कहा कि जीसैट-30 में लचीले आवृत्ति खंड और लचीले कवरेज प्रदान करने का एक अनूठा विन्यास है। उन्होंने बताया कि यह उपग्रह केयू-बैंड के जरिए भारत एवं इसके द्वीपों और सी-बैंड के जरिए खाड़ी देशों, कई एशियाई देशों और ऑस्ट्रेलिया में संचार सेवाएं प्रदान करेगा। डॉ. सिवन ने यह भी बताया कि जीसैट-30 डीटीएच टेलीविज़न सेवा, एटीएम, स्टॉक-एक्सचेंज, टेलीविज़न अपलिंकिंग एवं टेलीपोर्ट सर्विसेज, डिजिटल सैटेलाइट न्यूज़ गैदरिंग  और ई-गवर्नेंस अनुप्रयोगों के लिए वीसैट से कनेक्टिविटी प्रदान करेगा। इस उपग्रह का उपयोग उभरते दूरसंचार अनुप्रयोगों के लिए बड़ा डेटा ट्रांसफर करने में भी किया जाएगा। "
कर्नाटक के हासन में इसरो के मास्टर कंट्रोल फैसिलिटी  ने जीसैट-30 के प्रक्षेपण वाहन से अलग होते ही कमान और नियंत्रण अपने हाथों में ले लिया। उपग्रह की प्रारंभिक जांच में पता चला कि वह सामान्य स्थिति में है।
उपग्रह को भूस्थिर कक्षा  में स्थापित करने के लिए आने वाले दिनों में इसके ऑनबोर्ड प्रोपल्शन सिस्टम का उपयोग करते इसे ऊपर उठाने की कोशिश की जाएगी। कक्षा उठाने के अंतिम चरण के दौरान दो सौर सरणियों और जीसैट-30 के एंटीना रिफ्लेक्टर तैनात किए जाएंगे। इसके बाद उपग्रह को अपने अंतिम कक्षीय विन्यास में रखा जाएगा। सभी इन-ऑर्बिट परीक्षणों के सफल समापन के बाद यह उपग्रह चालू हो जाएगा।
वस्त्र मंत्रालय
वूल फैब- आगंतुकों के लिए हथकरघा हाट शुरू
हैंडलूम हाट  नई दिल्ली में आज से ऊनी कपड़ों के उत्पादों की एक विशेष हथकरघा प्रदर्शनी शुरू हुई।
सुबह 11 बजे से रात 8 बजे तक यह प्रदर्शनी 14 फरवरी 2023 तक लोगों के लिए खुली रहेगी। भारत के कोने-कोने में तैयार किए गए ऊनी हथकरघा उत्पादों को यहां प्रदर्शित और बिक्री के लिए रखा गया है। एक संक्षिप्त सूची यहां नीचे दी गई है:
|
|
· गुजरात
|
|
भुजोडी शॉल, स्टोल्स, चमक शॉल, पतंग शॉल, जरी मिरर शॉल
|
|
· जम्मू और कश्मीर
|
|
कानी शॉल, पश्मीना शॉल, ऊनी पोशाक सामग्री, स्टोल्स
|
|
. हिमाचल प्रदेश
|
|
कुल्लू शॉल, मफलर, ट्वीड, हिमाचल कैप
|
|
. महाराष्ट्र
|
|
घोंगाडी
|
|
. लेह
|
|
पश्मीना शॉल
|
|
. उत्तराखंड
|
|
लोई, डोंखा, कंबल, शॉल, पंखी
|
|
· राजस्थान
|
|
पट्टू, जैकेट, कंबल
|
|
· उत्तर प्रदेश
|
|
शॉल, ऊनी पोशाक सामग्री, जैकेट, दरी
पर्यावरण को नुकसान पहुंचाए बगैर तैयार किए गए शानदार हथकरघा उत्पादों के लिए भारत सरकार ने 'हैंडलूम मार्क' योजना शुरू की है और उच्च गुणवत्ता वाले हथकरघा उत्पादों की ब्रांडिंग के लिए 'इंडिया हैंडलूम ब्रांड' योजना शुरू की है। इसका मकसद उत्पादों को प्रोत्साहित करने और उन्हें अलग पहचान देने के साथ ही उत्पादों के टिकाऊपन और विशिष्टता को सामने रखना है। यह खरीदार को गारंटी भी देता है कि खरीदी जा रही चीज वास्तव में हाथ से बुनी हुई है। वूल फैब के सभी प्रदर्शकों को अपने उत्पादों पर 'हैंडलूम मार्क' और 'इंडिया हैंडलूम ब्रांड' टैग प्रदर्शित करने के लिए प्रोत्साहित किया गया है। इस तरह से हथकरघा बुनकर समुदाय की आय बढ़ाने की कोशिश की गई है।
हथकरघा क्षेत्र हमारे देश की समृद्ध और विविध सांस्कृतिक विरासत का प्रतीक है। यह एक पारंपरिक और नई पीढ़ी के हिसाब से आधुनिक क्षेत्र है, जिसका फोकस टिकाऊ उत्पादन पर होता है। भारत के हथकरघा क्षेत्र में 35 लाख हथकरघा कामगार काम करते हैं। हथकरघा बुनाई की कला पारंपरिक मूल्यों से जुड़ी हुई है और हर क्षेत्र की अपनी उत्कृष्ट विविधता है। कानी शॉल, पश्मीना शॉल, कुल्लू शॉल, जैकेट, मफलर, स्टोल्स, कोट, ऊनी सूट जैसे विशिष्ट ऊनी उत्पाद दुनियाभर के ग्राहकों को आकर्षित करते हैं। इनकी बुनाई, डिजाइन और पारंपरिक रूपांकन सबको भाते हैं।
दो दशकों से अधिक अवधि में, यह प्रदर्शनी हथकरघा ऊनी बुनकरों को अपने उत्पादों को भारत के विभिन्न शहरों में ग्राहकों तक सीधे पहुंचाने के लिए मंच प्रदान करती आ रही है। राष्ट्रीय हथकरघा विकास निगम  लिमिटेड के जरिए यह हथकरघा विकास आयुक्त कार्यालय, वस्त्र मंत्रालय, भारत सरकार की एक विशिष्ट पहल है। विभिन्न राज्य सरकार के निकाय/शीर्ष समितियां, प्राथमिक हथकरघा बुनकर सहकारी समितियां/हथकरघा एजेंसियां और एकीकृत हथकरघा विकास योजना के प्रतिभागी इसमें शामिल हैं। आजादी के 75 साल पूरे होने के अवसर पर, पूरे भारत से बुनकरों द्वारा हथकरघा उत्पादों की विषय आधारित प्रदर्शनी, लाइव लूम प्रदर्शनी एवं बिक्री सहित 75 स्टॉल होंगे।
रक्षा मंत्रालय
आईएनएस सुनयना ने सेशेल्स में संयुक्त नौसैनिक अभ्यास में भाग लिया
भारतीय युद्धपोत आईएनएस सुनयना ने 24 से 27 सितंबर 2022 तक सेशेल्स में संयुक्त समुद्री बलों  द्वारा आयोजित क्षमता निर्माण अभ्यास ऑपरेशन सदर्न रेडीनेस में भाग लिया। वाइस एडमिरल ब्रैड कूपर, यूएस नेवसेंट द्वारा भारतीय नौसेना का सीएमएफ में स्वागत किया गया। यह पहली बार है जब भारतीय नौसेना के किसी युद्धपोत ने इस तरह के संयुक्त नौसैनिक अभ्यास में भाग लिया है।
भाग लेने वाले देशों के प्रतिनिधियों के लिए संगोष्ठी के दौरान भारतीय नौसेना द्वारा समुद्री जागरूकता पर एक प्रशिक्षण व्याख्यान आयोजित किया गया था। भारतीय नौसेना टीम के करीबी समर्थन से सेशेल्स विशेष बलों के नेतृत्व में एचएमएस मॉन्ट्रोज़ पर विजिट बोर्ड सर्च एंड सीज़र  सैन्य अभियान पर एक लाइव प्रदर्शन भी आयोजित किया गया था।
इस कार्यक्रम को विशिष्ट आगंतुक के लिए आयोजित प्रदर्शन के अंतर्गत समन्वित किया गया था और सेशेल्स गणराज्य के माननीय राष्ट्रपति श्री वेवेल रामकलावन और सीएमएफ के सदस्य देशों के वरिष्ठ अधिकारियों द्वारा देखा गया था। संयुक्त अभ्यास में भारतीय नौसेना की भागीदारी की काफी सराहना की गई।
सड़क परिवहन एवं राजमार्ग मंत्रालय
श्री नितिन गडकरी का कहना है कि देश की ईंधन ऊर्जा सुरक्षा को सहारा देने वाली कृषि हमारी वास्तविक ताकत है
केन्द्रीय सड़क परिवहन और राजमार्ग मंत्री श्री नितिन गडकरी ने कहा है कि कृषि हमारी असली ताकत है और हमारी योजना इसे ऊर्जा और बिजली क्षेत्र के लिये विविध रूप में विकसित करने की है। बायो-एनर्जी समिट 2021 'फार्म-2-फ्यूल: सस्टेनबल बायोएनर्जी सॉल्यूशंस फॉर आत्मनिर्भर भारत" को संबोधित करते हुए उन्होंने कहा कि भारत की ईंधन ऊर्जा सुरक्षा को कृषि द्वारा अच्छी तरह से सहारा दिया जा सकता है क्योंकि यह कचरे से धन और अपशिष्ट से ऊर्जा जैसी अवधारणाओं के लिये अवसर प्रदान करता है जिससे अंततः सभी को लाभ मिलता है। माननीय मंत्री ने कहा कि इन लक्ष्यों को पांच चरणों की रणनीति के माध्यम से हासिल किया जायेगा जिसमें शामिल हैं: जैव ईंधन और नवीकरणीय ऊर्जा को अपनाना, ऊर्जा दक्षता मानदंडों को लागू करना, रिफायनरी प्रक्रियाओं में सुधार, घरेलू उत्पादन में वृद्धि और मांग प्रतिस्थापन को प्राप्त करना। उन्होने कहा कि इस रणनीति में भारत की ऊर्जा बास्केट में बायोफ्यूल की प्रमुख भूमिका है। माननीय मंत्री ने कहा कि 20 प्रतिशत इथेनॉल-मिश्रण के लक्ष्य वर्ष को 5 वर्ष पहले यानि2025 तक करने, 2030 तक डीजल में बायोडीजल का 5% सम्मिश्रण करने, तेल कंपनियों को 1 अप्रैल, 2023 से 20 प्रतिशत इथेनॉल-मिश्रित पेट्रोल बेचने का निर्देश , और उच्च इथेनॉल मिश्रणों - ई12 और ई15 के लिए बीआईएस विनिर्देश पर ऐलान सरकार के द्वारा जैव ईंधन और ऊर्जा के वैकल्पिक स्रोत को दिये जा रहे महत्व का संकेत देते हैं।
श्री गडकरी ने कहा कि ब्राजील और भारत दोनों सतत ऊर्जा की राह पर आगे बढ़ रहे हैं। उन्होंने कहा कि प्रौद्योगिकी हस्तांतरण और अपने अनुभवों को साझा करके हम निश्चित रूप से अपने देशों में एक आत्मनिर्भर ऊर्जा इकोसिस्टम स्थापित कर सकते हैं। उन्होंने कहा कि भारत सतत और जलवायु-तटस्थ विकास के माध्यम से सबसे तेजी से बढ़ती अर्थव्यवस्था में से एक है। उन्होंने कहा कि समाज को नैतिकता, पारिस्थितिकी और पर्यावरण पर महत्वपूर्ण ध्यान देते हुए सभी के लिए रहने योग्य, व्यावहारिक और लंबे समय तक बने रहने में सक्षम होना चाहिये। श्री गडकरी ने कहा कि भारत पेरिस जलवायु समझौते को पूरा करने के लिए प्रतिबद्ध है, जिसके प्रयास कार्बन उत्सर्जन को 2030 तक 33 से 35 प्रतिशत तक कम करने पर केन्द्रित हैं।
माननीय मंत्री ने कहा कि हानिकारक ग्रीन हाउस गैस  उत्सर्जन को कम करके परिवहन क्षेत्र को कार्बन मुक्त करने के लिए आवश्यक कदम उठाये जा रहे हैं। उन्होंने कहा कि हम देश में परिवहन के आयात-विकल्प, किफायती, स्वदेशी और प्रदूषण मुक्त परिवहन के साधनों को अपनाने के लिए प्रतिबद्ध हैं।
श्री गडकरी ने कहा कि भारत 2025-26 तक इथेनॉल के उत्पादन और आपूर्ति की वार्षिक योजना और इसकी देशव्यापी मार्केटिंग के लिये प्रणालियों के माध्यम से उत्कृष्ट रूप में प्राप्त करने योग्य स्वच्छ ऊर्जा आधारित अर्थव्यवस्था के लिए प्रतिबद्ध है।
वस्त्र मंत्रालय
वर्ष 2021-22 में हमें 44 बिलियन डॉलर के वस्त्र निर्यात का लक्ष्य हर हाल में पूरा करना होगा : श्री पीयूष गोयल
सरकार उद्योग जगत की सभी आवश्यकताओं पर विचार करने के लिए सदैव तत्पर : श्री गोयल
एफटीए अनेक मोर्चों पर तेजी से प्रगति कर रहे हैं : श्री पीयूष गोयल
"वर्ष 2021-22 में हमें44 बिलियन डॉलर के वस्त्र निर्यात का लक्ष्य हर हाल में पूरा करना होगा"यह विचार केंद्रीय वाणिज्य एवं उद्योग, वस्त्र, उपभोक्ता मामले और सार्वजनिक वितरण मंत्री श्री पीयूष गोयल ने भारत में वस्त्र उद्योग से संबंधित प्रमुख कारोबारियों के साथ बातचीत के दौरान व्यक्त किए।
उन्होंने कहा कि लक्ष्यों की पूर्ति सुनिश्चित करने के लिए सरकार उद्योग जगत की सभी आवश्यकताओं पर विचार करने के लिए सदैव तत्पर है। उन्होंने कहा कि जो उद्योग सब्सिडी पर निर्भर नहीं करते, वे ज्यादा कामयाब होते हैं।
श्री गोयल ने कहा कि वस्त्र के लिए पीएलआई योजना और मित्र पार्क योजना इस उद्योग को बड़े पैमाने पर लाभांवित करने वाली है।
श्री पीयूष गोयल ने कहा कि भारत ने अपनी समस्त अंतर्राष्ट्रीय सेवा प्रतिबद्धताएं पूरी कर दी है, जिन्होंने हमें विश्व में ज्यादा भरोसेमंद साझेदार बनाया है। उल्लेखनीय है कि भारत त्वरित आर्थिक बहाली के संकेत दर्शा रहा है। नवम्बर 2021 तक व्यापारिक वस्तुओं का कुल निर्यात ~ 262 बिलियन डॉलर रहा।
श्री गोयल ने कहा कि हम छोटे लाभों से संतुष्ट नहीं हो सकते, यह लंबी छलांग लगाने का समय है। उल्लेखनीय है कि श्री गोयल ने वस्त्र उद्योग से तेजी से 100 बिलियन डॉलर के निर्यात का लक्ष्य निर्धारित करने को कहा था। यह बैठक इसी दिशा में हुई प्रगति का जायजा लेने के लिए बुलायी गई थी।
श्री गोयल ने कहा कि निर्यातक अपने प्रयासों, विशेषज्ञता और कुशलता से राष्ट्र की अपेक्षाओं को पूरा करने में मदद करें। उन्हें नए बाज़ारों की संभावनाओं का पता लगाना चाहिए।
श्री गोयल ने प्रतिभागियों और हितधारकों से कहा कि वे छोटे निर्यातकों का विशेष तौर पर ध्यान रखें और उनका मार्गदर्शन करें। उन्होंने कहा कि सरकार का लक्ष्य प्रतिस्पर्धी और तुलनात्मक लाभ की संभावनाओं का पता लगाने के लिए अनुकूल वातावरण उपलब्ध करना है। इनमें कानूनों का सरलीकरण, अनुपालन के बोझ में कमी लाना, आरओएसटीसीएल एंड आरओडीटीईपी अधिसूचित करना आदि शामिल है।
श्री गोयल ने कहा कि विभिन्न राष्ट्रों के साथ होने वाले एफटीए, व्यापार साझेदारियों का निर्माण करने के लिए नई संभावनाएं उपलब्ध कराएंगे।
उल्लेखनीय है कि वस्त्र मंत्रालय ने विश्व कपड़ा बाजार में भारत का गौरव बहाल करने के लिए बुनियादी ढांचे और क्लस्टर विकास, तकनीकी वस्त्र मिशन, प्रदर्शन से संबद्ध लाभ तथा निर्यात पर जीरो रेटेड कर नीति द्वारा समर्थित इस क्षेत्र के समग्र विकास का मॉडल अपनाया है।
प्रमुख वस्त्र निर्यातक, ईपीसी, उद्योग जगत के प्रमुख कारोबारियों ने विनिर्माण को प्रोत्साहन देने तथा निर्यात को संवर्धित करने के उपायों पर चर्चा करने के लिए आयोजित किए गए इस विचार विमर्श में हिस्सा लिया।
रक्षा मंत्रालय
सिंगापुर सरकार द्वारा एडमिरल सुनील लांबा  को सराहनीय सेवा पदक  प्रदान किया गया
सिंगापुर गणराज्य की राष्ट्रपति महामहिम मैडम हलीमा याकूब ने भारतीय नौसेना के पूर्व चीफ ऑफ नेवल स्टाफ एडमिरल सुनील लांबा  को प्रतिष्ठित पिंगट जसा जेमिलंग  [मेधावी सेवा पदक ] से सम्मानित किया। सिंगापुर के रक्षा मंत्री डॉ एनजी इंग हेन ने दिनांक 08 सितंबर 2022 को सिंगापुर रक्षा मंत्रालय में आयोजित एक भव्य अलंकरण समारोह में राष्ट्रपति की ओर से एडमिरल सुनील लांबा  को पुरस्कार प्रदान किया ।
यह पुरस्कार भारत और सिंगापुर के बीच मजबूत द्विपक्षीय रक्षा संबंधों के साथ-साथ दोनों नौसेनाओं के बीच जुड़ाव को मजबूत करने के लिए एडमिन सुनील लांबा के शानदार योगदान को पहचान प्रदान करता है । नौसेना प्रमुख के रूप में उनके कार्यकाल के दौरान, भारतीय नौसेना ने अक्टूबर 2018 में विशाखापत्तनम में सिंगापुर-भारत समुद्री द्विपक्षीय अभ्यास  के 25 वें संस्करण की मेजबानी की। एडमिरल सुनील लांबा  ने अभ्यास के समुद्री चरण के समापन दिवस के लिए आईएनएस शक्ति पर सिंगापुर गणराज्य की नौसेना के तत्कालीन नौसेना प्रमुख रियर एडमिरल लुई चुआन होंग के साथ सिंगापुर के रक्षा मंत्री डॉ एनजी इंग हेन की मेजबानी करने को दिली तौर पर याद किया।
समुद्री चरण के दौरान सिंगापुर के रक्षा मंत्री एवं अन्य गणमान्य व्यक्तियों ने पहली बार दोनों नौसेनाओं द्वारा हासिल की गई अंतरसंचालनीयता के स्तर को देखा, जिसमें दोनों नौसेनाओं के भाग लेने वाले जहाजों, विमानों और पनडुब्बियों द्वारा लाइव मिसाइल फायरिंग सहित उच्चस्तरीय अभियानगत युद्धाभ्यास को सफलतापूर्वक निष्पादित किया गया था । एडमिरल सुनील लांबा के नेतृत्व में दोनों नौसेनाओं के बीच अनेक मील के पत्थर कहे जाने वाले रक्षा समझौतों पर भी हस्ताक्षर किए गए, जिसमें नेवी कोऑपरेशन एवं म्युच्वल लॉजिस्टिक्स सपोर्ट एग्रीमेंट शामिल है। एडमिरल लांबा ने 2017 में पहले गोवा मैरीटाइम कॉन्क्लेव की भी मेजबानी की, जिसमें सिंगापुर प्रतिभागियों में से एक था । नौसेना प्रमुख के रूप में अपने कार्यकाल के दौरान एडमिरल लांबा ने सिंगापुर गणराज्य नौसेना  की पचासवीं वर्षगांठ को मनाने के लिए इंटरनेशनल मेरीटाइम रिव्यु में भी भाग लिया था, साथ ही इंटरनेशनल मेरीटाइम एंड डिफेंस एक्सपो  तथा इंटरनेशनल मेरीटाइम सिक्योरिटी कॉन्फ्रेंस में भी भाग लिया था जिनकी सह-मेज़बानी मई 2017 में आईएमडीईएक्स-एशिया के साथ आरएसएन ने की थी।
पुरस्कार प्राप्त करने के लिए सिंगापुर की अपनी यात्रा के दौरान एडमिरल सुनील लांबा  ने सिंगापुर आर्म्ड फोर्सेज चीफ ऑफ डिफेंस फोर्स लेफ्टिनेंट जनरल मेल्विन ओंग और सिंगापुर नेवी के प्रमुख रियर एडमिरल आरोन बैंग के साथ बातचीत की । इस बातचीत के दौरान, एडमिरल लांबा ने द्विपक्षीय संबंधों की गति को बनाए रखने के लिए सिंगापुर के नेतृत्व की सराहना की और सहयोग के नए रास्ते पर विचार साझा किए।
युवा कार्यक्रम एवं खेल मंत्रालय
युवा कार्यक्रम एवं खेल मंत्रालय की विभिन्न युवा और खेल विकास योजनाओं के अंतर्गत पिछले पांच वर्षों में 12,788.87 करोड़ रुपये आवंटित किए गए : श्री अनुराग ठाकुर
युवा कार्यक्रम एवं खेल मंत्रालय द्वारा युवाओं और खेलों के विकास के लिए राज्य-वार नहीं, बल्कि योजना-वार धन आवंटित/जारी किया जाता है। पिछले पांच वर्षों के दौरान और चालू वित्त वर्ष में, युवा कार्यक्रम एवं खेल मंत्रालय की विभिन्न युवा और खेल विकास योजनाओं के अंतर्गत कुल 12,788.87 करोड़ रुपये आवंटित किए गए और 11,482.77 करोड़ रुपये का उपयोग किया जा चुका है।
केंद्र सरकार को समय-समय पर विभिन्न राज्य/केंद्र शासित प्रदेशों की सरकारों से युवा कार्यक्रम और खेल से संबंधित प्रस्ताव प्राप्त होते रहते हैं। प्रस्तावों को संबंधित योजनाओं के मानकों के अनुसार उनकी पूर्णता, तकनीकी व्यवहार्यता और योजनाओं के अंतर्गत धन की उपलब्धता के अधीन स्वीकृत किया जाता है। खेलो इंडिया योजना के घटक "खेल बुनियादी ढांचे का उपयोग और निर्माण" के अंतर्गत, देश भर में 289 खेल बुनियादी ढांचा परियोजनाओं को स्वीकृति दी गई है। इनमें से 11 परियोजनाएं बिहार राज्य में हैं।
युवा कार्यक्रम और खेल मंत्रालय की सभी योजनाएं लैंगिक रूप से तटस्थ हैं, जो पुरुष और महिला दोनों खिलाड़ियों को समान रूप से पूरा अवसर प्रदान करती हैं और महिलाओं के लिए खेल के विकास का भी ध्यान रखती हैं। इसके अलावा, 'स्पोर्ट्स फॉर वीमेन' नाम की खेलो इंडिया योजना का एक कार्यक्रम, विशेष रूप से महिलाओं के बीच खेलों को बढ़ावा देने के लिए तैयार किया गया है।
युवा कार्यक्रम एवं खेल मंत्री श्री अनुराग ठाकुर ने आज राज्यसभा में एक प्रश्न के लिखित उत्तर में यह जानकारी दी।
मंत्रिमण्डल
कैबिनेट ने उच्च गुणवत्तापूर्ण वस्त्रों के क्षेत्र में सहयोग के लिए भारत और जापान के बीच सहमति पत्र को मंजूरी दी
प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल नेजापानी बाजार हेतु भारतीय वस्त्रों और परिधानों की गुणवत्ता एवं परीक्षण को बेहतर करने के लिएवस्त्र समिति, भारत और मेसर्स निसेनकेन क्वालिटी इवैल्यूएशन सेंटर, जापान के बीच एक सहमति पत्र  पर हस्ताक्षर किए जाने को मंजूरी दे दी है।
यह एमओयूमेसर्स निसेनकेन क्वालिटी इवैल्यूएशन सेंटर, जापान को वस्त्र और परिधान उत्पादों के लिए भारत में अपने सहकारी परीक्षण एवं निरीक्षण सेवा प्रदाता के रूप मेंवस्त्र समिति को निर्दिष्ट करने में सक्षम करेगा। इन वस्त्र और परिधान उत्पादों में तकनीकी वस्त्र के साथ-साथ ऐसाकोई अन्य उत्पाद भी शामिल हो सकेगा जिन पर घरेलू और विदेशी ग्राहकों/खरीदारों दोनों के लिएबाद की किसी तिथि पर परस्पर सहमति व्यक्त की जाएगी।
रक्षा मंत्रालय
श्री राजनाथ सिंह हल्के लड़ाकू विमान ‘तेजस’ में उड़ान भरने वाले पहले रक्षामंत्री बने
श्री राजनाथ सिंह हल्के लड़ाकू विमान ‘तेजस’ में उड़ान भरने वाले देश के पहले रक्षामंत्री बन गए हैं। उन्होंने आज सुबह वेंगलूरु के हिन्दुस्तान एयरोनॉटिक्स लिमिटेड के हवाई हड्डे पर एयर वाईस मार्शल नर्मदेश्वर तिवारी के साथ स्वदेशी तकनीक से निर्मित बहुद्देश्यीय लड़ाकू विमान ‘तेजस’ में आधे घंटे तक उडान भरी।
रक्षामंत्री ने तेजस की अपनी इस उड़ान को बहुत ही रोमांचकारी अनुभव बताया। उन्होंने तेजस जैसा विमान बनाने के लिए हिन्दुस्तान एयरोनॉटिक्स लिमिटेड, रक्षा अनुसंधान एवं विकास संगठन तथा एयरोनॉटिकल डेवलपमेंट एजेंसी को बधाई दी। श्री राजनाथ सिंह ने कहा कि भारत में बने तेजस विमान की मांग कई देशों से आई है। उन्होंने कहा कि यह गौरव की बात है कि आज भारत में बने लड़ाकू विमान तथा हथियार और गोला- बारुद दुनिया के कई देशों में निर्यात किए जा सकते हैं।
रक्षामंत्री ने भारतीय वायुसेना, थल सेना और नौसेना की उनकी व्यावसायिक कुशलता, साहस और पराक्रम के लिए सराहना करते हुए कहा, ‘ मुझे अपने सशस्त्र बलों के सैनिकों पर गर्व है।’
एयर वाइस मार्शल नर्मदेश्वर तिवारी ने कहा कि उड़ान के दौरान रक्षामंत्री ने कुछ देर के लिए ‘तेजस’ का नियंत्रण संभाला। उन्होंने कहा कि श्री राजनाथ सिंह विमान की गुणवत्ता और आसान संचालन की खूबी को देखकर काफी प्रसन्न हुए।
‘तेजस’ में उड़ान भरने से पहले वायुसेना के वरिष्ठ अधिकारियों द्वारा रक्षामंत्री को विमान की बनावट और चलाए जाने के तरीकों के बारे में विस्तार से जानकारी दी गई।
रक्षा विभाग के अनुसंधान और विकास इकाई के सचिव तथा रक्षा अनुसंधान एवं विकास संगठन के अध्यक्ष डॉ. जी.सतीश तथा हिन्दुस्तान एयरोनॉटिक्स लिमिटेड के अध्यक्ष और प्रबंध निदेशक श्री आर.माधवन के साथ दोनों विभागों के कई वरिष्ठ अधिकारी भी इस अवसर उपस्थित थे।
तेजस एक कई खूबियों से लैस एक बहुद्देश्यीय लड़ाकू विमान है। इसने देश की वायुसैनिक क्षमताओं को और मजबूत बनाया है।
आर.के.मीणा/आरएनएम/एएम/एमएस/एनआर– 3110
(Visitor Counter : 268